Predkladacia správa

Prevod projektu „Univerzitné vedecko-výskumné pracovisko s lineárnym urýchľovačom“  z Úradu pre normalizáciu, metrológiu a skúšobníctvo Slovenskej republiky na Slovenskú zdravotnícku univerzitu v zriaďovateľskej pôsobnosti Ministerstva zdravotníctva Slovenskej republiky sa predkladá ako iniciatívny materiál.
Cieľom predloženého materiálu je vyžiadanie súhlasu vlády s realizáciou prevodu projektu „Univerzitné vedecko-výskumné pracovisko s lineárnym urýchľovačom“ (ďalej len „projekt“) z Úradu pre normalizáciu, metrológiu a skúšobníctvo Slovenskej republiky (ďalej len „úrad“)na Slovenskú zdravotnícku univerzitu v zriaďovateľskej pôsobnosti Ministerstva zdravotníctva Slovenskej republiky. 
Dôvodom návrhu prevodu projektu je skutočnosť, že projekt v budúcnosti, po jeho prípadnom dokončení, by neslúžil na plnenie hlavných úloh súvisiacich s predmetom činnosti úradu, resp. organizácií v jeho  zriaďovateľskej pôsobnosti. Preto je projekt pre úrad nevyužiteľný z týchto dôvodov:
-               nízka využiteľnosť elektrónových urýchľovačov,
-               nestabilita elektrónového ožarovača pre potreby budovania národného etalónu vysokých dávok ionizujúceho žiarenia,
-               nízka efektivita elektrónového ožarovača,
-               vývoj aktuálnej politiky Európskej únie v danej oblasti, 
-               rozdielne poslanie a úlohy Slovenského metrologického ústavu.
Podrobné zdôvodnenie jednotlivých dôvodov je uvedené v tretej časti predkladaného materiálu.
Podnetom pre tento návrh je záujem Slovenskej zdravotníckej univerzity v zriaďovateľskej pôsobnosti Ministerstva zdravotníctva Slovenskej republiky urýchlene sprevádzkovať tento projekt a využívať ho predovšetkým pre vedeckovýskumné účely.
Navrhovaný spôsob realizácie prevodu je opísaný v siedmej časti materiálu. Prevodom projektu z úradu na Slovenskú zdravotnícku univerzitu sa dosiahne logické prepojenie vedy, výskumu a aplikačnej praxe v oblasti elektrónových urýchľovačov a zároveň sa zabezpečí plnohodnotné využitie tohto pracoviska pre vysoké školy technického zamerania. 
Obsahovú náplň prevodu projektu bude tvoriť:
-         prevod hnuteľného a nehnuteľného majetku, majetkových práv, práv a povinností súvisiacich s projektom vrátane prevodu práv a povinností (záväzkov) vyplývajúcich z uzatvorených zmluvných vzťahov medzi úradom a Slovenským metrologickým ústavom s jednotlivými dodávateľmi projektu,
-         delimitácia nedokončených investícií súvisiacich s projektom (stavebnej a technologickej časti) vrátane delimitácie nevyčerpaných finančných prostriedkov úradu a Slovenského metrologického ústavu alokovaných na tento účel.
Dopady na štátny rozpočet sú uvedené v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.
Materiál bol predmetom medzirezortného pripomienkového konania, vyhodnotenie ktorého je súčasťou predloženého materiálu. Zo strany Ministerstva zdravotníctva Slovenskej republiky a Ministerstva financií  Slovenskej republiky boli uplatnené zásadné pripomienky, ktoré boli vyriešené na rozporových konaniach.
Materiál sa predkladá na rokovanie vlády bez rozporov.